היום (ד'), התכנסה ועדת הפנים והגנת הסביבה, בהצעה לסדר היום שיזם סגן השר, ח"כ ירון מזוז, בנושא הזיהום במפרץ חיפה והסכנה לבריאות תושבי האזור. מזוז: "חמישה מקרובי משפחתי נפטרו בשנים האחרונות כתוצאה ממחלות הקשורות לזיהום אוויר"
בחודשים האחרונים עלה זיהום האוויר באיזור מפרץ חיפה לכותרות בכל כלי התקשורת, וכעת הוא מגיע גם אל סדרי היום של משרדי הממשלה והוועדות. המפרץ מהווה איזור צפוף שבו נמצאים כמה ממקורות הזיהום הגדולים ביותר בארץ, כמו מתחם בז"ן, מתחם תש"ן, נמל חיפה ומיכל האמוניה. התחלואה ובפרט תחלואת הילדים באיזור היא גבוהה במיוחד ודו"חות המסקרים את מקרי הסרטן באיזור הציפו את התודעה הציבורית בתקופה האחרונה.
הבוקר התכנסה ועדת הפנים והגנת הסביבה, בה התייחס לנושא סגן שר הפנים, חה"כ ירון מזוז": "נתוני משרד הבריאות אשר פורסמו בחודש אפריל מצביעים על סכנה בריאותית חמורה הנובעת מהזיהום במפרץ חיפה. הדו"ח מציג תמונת מצב עגומה המצביעה על רמה מסוכנת של פליטות חומרים מזהמים באזור מפרץ חיפה. אחוז הנפגעים והנפטרים ממחלות הסרטן, וממחלות זיהומיות שונות, בחיפה והקריות, הוא הגבוה ביותר בארץ"
"נושא איכות הסביבה קרוב לליבי – חמישה מקרובי משפחתי נפטרו בשנים האחרונות כתוצאה ממחלות הקשורות לזיהום אוויר. האובדן הקשה אינו ייחודי רק לי – אני יום-יום רואה אנשים צעירים ומבוגרים כאחד אשר נפגעים מזיהום אוויר. לכן, איכות הסביבה בשבילי זה לא רק דגל, זו שליחות מצילת חיים מן המעלה הראשונה".
"אזור הצפון, ובפרט אזור המפרץ מלא במפעלי תעשייה רבים, חלקם מסכנים את האוכלוסייה בצורה שאינה עולה על הדעת. אני מציע לפעול להקמת מועצה תעשייתית במפרץ חיפה, בדומה למועצה ברמת חובב, אשר תדאג להוריד את רמות זיהום האוויר ותקדם תעשייה נקייה, איכותית, ומתקדמת".
"לא ייתכן שבמפרץ חיפה יש מיכל אמוניה שנבנה בניגוד לכל תקן סביבתי. שנים רבות מיכל האמוניה עומד כגרזן מעל תושבי חיפה, מסכן את הציבור וגורם לתחלואה וסיכונים סביבתיים רבים. המיכל הפך סמל לאוזלת היד בתחום הסביבתי, ובעשר השנים האחרונות אנו שומעים יותר ויותר קולות כנגד הפעלת המיכל המסוכן. ולמרות זאת, עד כה הרבה דיבורים, ומעט מדיי מעשים. אני לא מוכן שההפקרות תמשך, אני רוצה לראות את חיפה והקריות ממשיכות להיות הפנינה של הצפון – מקום יפה לחיות בו, מקום שבו הילדים שלנו גדלים בריאים וחזקים".
"רק לאחרונה התבשרנו שבתוך שלוש שנים יבצעו פינוי של המיכל. שלוש שנים לביצוע הפינוי אלו שלוש שנים של חיים בסכנה מתמדת. כבוד השר, מר אבי גבאי – אני מבקש שתפעל לבצע את החלטת הממשלה מספר 766 בנוגע להעברת מיכל האמוניה למישור רותם. אסור שתושבי הקריות וחיפה ימשיכו לחיות בסכנה. אני מבקש ממך להקדים את ביצוע הפרויקט, ולפעול להעברת המיכל. אני מאמין שבעבודה נכונה, בנחישות, וברצינות, נוכל ביחד להביא את השינוי המתבקש. ביחד נוכל להבטיח שהורינו וילדינו ייהנו מבריאות איתנה וסביבה נקייה".
השר להגנת הסביבה, אבי גבאי, התייחס היום במליאת הכנסת לזיהום באיזור חיפה ולמיכל האמוניה: "נושא מפרץ חיפה הוא הנושא המרכזי שעומד על שולחן המשרד להגנת הסביבה. הוא הנושא המרכזי שאני עובד בו ואין יום שאני לא עוסק בו. היום בבוקר הייתה לי ישיבה לוודא שהחוזה של מפעל האמוניה ייצא בזמן ושלא יעכבו את זה. יש אלף גורמים שצריך לסנכרן בנושא ואני עוסק בנושא בפרטים הכי קטנים. אתמול עסקנו בנושא של תחנות הדלק במפרץ חיפה. עסקנו באדי הדלק שיוצאים מתחנות הדלק ויש הנחיה של המשרד שעד סוף 2016 בכל תחנות הדלק יותקנו תחנות משאוב אדים והנחיתי שאיזור חיפה יהיה בעדיפות ראשונה לדבר הזה".